Årsmelding fra Friidrettsgruppa i Halsa IL 2019
Lørdag 11. mai gikk Ålesund Maraton av stabelen, i rufsete vær. Det hindret ikke Robert, som den hardhausen han er i å gjøre et svært godt løp. Meget sterke 2.45.44 holdt til andreplass totalt, og soleklar klasseseier. 
Sørlie la opp til et løp som skulle gi sluttiden 2.48. Det betyr en snittfart på 15 kilometer i timen over distansen 42,2 kilometer. Han klarte målet, og enda litt til. 
Lørdag 1. juni skulle Halsa Opp arrangeres, men med bare 1 påmeldt ble det besluttet å avlyse.
Ann Kristin Svendsen og Svein Stolsmo deltok på Birkebeinerløpet 15/6 på Lillehammer. Løpet er 21 km langt, og går fra Birkebeineren skistadion, med målgang like ved Håkons hall. Dette var den varmeste dagen så langt i år i sør-gudbrandsdalen, og hele 100 personer måtte få behandling for dehydrering, 18 av disse ble sendt til sykehus. i tillegg førte mye nedbør i forkant av løpet til at det ble bløtt og sleipt i løypa. Dette la ingen demping på stemningen, som var veldig god. 
Svein løp inn til en 63. plass i klasse M45 på tiden 1.36.02 (Merkekrav 1.45.46) og Ann Kristin løp inn til 64. plass i K55 på tiden 2.25.44. Her var merkekravet 2.17.47. 
Tiden for å klare Birkebeinermerket regnes ut fra en snitt-tid av de 5 første i hver aldersklasse + 25%.
7. juli ble Blåfjelløpet arrangert, med god deltakelse, 16 i konkurranse og 52 i trim er veldig bra!
Alise Einmo, Rindal satte ny løyperekord for kvinner med 58.01, og vant foran Randi Sunde og Liv Johansen, begge fra Team Midtlivskise i lycra.
I herreklassen vant ikke overraskende Håvard Gjeldnes, Rindal på sterke 52,37 foran Atle Smenes, Rusta IL og Are Uran, IL Havørn.
Flott innsats av utøvere fra Halsa IL under årets KM i friidrett i Molde 15 og 16 august!. Fredrikk V. Røe ble nr. 6 i finalen på 60m med tiden 9.43, og tok en imponerende sølvmedalje i lengde med et hopp på 3.80. Erik G. Sørlie tok bronse i lengde med 3.70 og 5. plass på 200m med tiden 32.27. Magne S. Lervik debuterte på friidrettsbanen med piggsko og fikk en fin 7. plass på 60m med tiden 9.80 og hoppet 3.58 i lengde. Gutta var nære med å ta gull på 4 x 60 stafett der de fikk låne Abel Sæterbø fra Bæverfjord IL. Tiden vart 35,96, kun 7 tideler unna gullet.
Fredrikk Røe tok hele 3 gullmedaljer på Sparebank 1 Nordvest-lekene på Straumsnes Stadion 14/9! Småsøsknene Synnøve og Frøya var med på stevnet som rekrutter.
Folkeløpet 2/10
Folkeløpet Halsa ble arrangert på Liabø, med løyper både for barn og voksne. Veldig bra at 20 barn og 15 voksne tok turen i det litt sure høstværet! Tusen takk til Øyvind Kvernen som tok turen til Halsa og arrangerte dette sammen med Robert Sørlie fra Halsa IL. 

